कोचिंग सेंटर में मैनेजमेंट की कमी को लेकर CM हाउस के बाहर प्रदर्शन कर रहे थे
Delhi CM House Protest - दिल्ली में मंगलवार को अखिल भारतीय विद्यार्थी परिषद (ABVP) के कार्यकर्ताओं को पुलिस ने हिरासत में ले लिया। वे कोचिंग इंस्टीट्यूट में मैनेजमेंट की कमी को लेकर सीएम हाउस के बाहर प्रदर्शन कर रहे थे
दिल्ली में मंगलवार को अखिल भारतीय विद्यार्थी परिषद (ABVP) के कार्यकर्ताओं को पुलिस ने हिरासत में लिया। वे कोचिंग इंस्टीट्यूट में मैनेजमेंट की कमी को लेकर सीएम हाउस के बाहर प्रदर्शन कर रहे थे। प्रदर्शन के दौरान कुछ छात्र बैरिकेडिंग तोड़कर अंदर घुस गए, जिन्हें पुलिस ने पकड़ लिया।
छात्रों का आरोप है कि दिल्ली सरकार छात्र विरोधी है। वो शहर के कोचिंग सेंटरों में फायर सेफ्टी नियमों को लागू करने में लापरवाही बरत रही है। दरअसल, 15 जून को दिल्ली के कोचिंग हब मुखर्जी नगर के एक कोचिंग सेंटर में आग लगी थी, जिसमें 70 छात्र घायल हो गए थे।
छात्र उस घटना को लेकर नाराज है। वे दोषियों पर कड़ी कार्रवाई की भी मांग कर रहे हैं।
कोचिंग में आग लगने पर स्टूडेंट्स ने तीसरी मंजिल से कूदकर जान बचाई थी
15 जून को दिल्ली के बत्रा सिनेमा के पास ज्ञाना बिल्डिंग में दोपहर 12 बजे आग लग गई थी। इस बिल्डिंग में संस्कृति कोचिंग सेंटर चल रहा था। जान बचाने के लिए छात्र बिल्डिंग की तीसरी मंजिल से तार के सहारे नीचे उतरे थे। कुछ ने खिड़कियों से कूदकर जान बचाई थी।
न्यूज एंजेंसी ANI के मुताबिक, हादसे के बाद 61 लोगों को इलाज के लिए 3 अस्पतालों में भर्ती कराया गया था। जिनमें 50 को डिस्चार्ज कर दिया गया था। हादसे के दौरान 200-250 स्टूडेंट मौके पर मौजूद थे। शुरुआती जांच में पता चला है कि बिल्डिंग ग्राउंड फ्लोर पर लगे बिजली के मीटर में आग लगी थी।
हालांकि, इस हादसे को लेकर कोचिंग के स्टूडेंट्स अगले दिन धरने पर भी बैठे थे। उनका आरोप था कि कुछ छात्र कमरे के अंदर मरे पड़े थे, लेकिन पुलिस ने किसी को अंदर जाने नहीं दिया। पुलिस ने आंकड़े छिपाए हैं। पूरी खबर पढ़ें...
दिल्ली हाईकोर्ट ने सरकार व MCD को नोटिस भेजा, फायर ब्रिगेड से भी जवाब तलब किया
अग्निकांड के इस मामले को लेकर 16 जून को दिल्ली हाईकोर्ट ने खुद ही हस्तक्षेप किया था। हाईकोर्ट ने दिल्ली सरकार, स्टेट फायर सर्विस, नगर निगम और स्थानीय पुलिस को नोटिस भेजकर 3 जुलाई तक स्पष्टीकरण देने को कहा था।
मामले में हाईकोर्ट ने कोचिंग सेंटर में आग लगने की घटनाओं, फायर सर्विस डिपार्टमेंट से कोचिंग संस्थानों का फायर सेफ्टी ऑडिट करने का भी निर्देश दिया था। जस्टिस जसमीत सिंह और जस्टिस विकास महाजन की वेकेशनल बेंच ने कहा था कि न्यूज पेपर्स में छपी खबर के आधार पर हम घटना पर खुद ही हस्तक्षेप कर रहे हैं।
रिपोर्ट्स के मुताबिक जिस कोचिंग सेंटर में आग लगी थी, उस दौरान वहां करीब 500 छात्र मौजूद थे। पूरी खबर पढ़ें...
54 कोचिंग सेंटर को भी नोटिस दिया गया था
19 जून को जिला विद्यालय निरीक्षक ने नोएडा व ग्रेटर नोएडा में आग से बचाव के इंतजाम किए बिना चल रहे 54 कोचिंग संस्थानों को नोटिस जारी किया था। नोटिस में सभी सेंटर को दो दिन के अंदर पंजीकरण कराने के निर्देश जारी किए गए थे।
जिला विद्यालय निरीक्षक धर्मवीर सिंह ने बताया था कि उत्तर प्रदेश कोचिंग अधिनियम के तहत कोचिंग चलाने के लिए संबंधित जिले के जिला विद्यालयी निरीक्षक कार्यालय में पंजीकरण कराना जरूरी है। पंजीकरण के लिए अग्निशमन विभाग से अनापत्ति प्रमाण पत्र लेना भी अनिवार्य है।
जिन कोचिंग सेंटर को नोटिस भेजा गया है वो माध्यमिक शिक्षा विभाग में पंजीकरण कराए बिना चल रहे हैं। ऐसे में इनके अग्निशमन विभाग की एनओसी पर भी संशय है।